SKRIFTLIG FORESPØRGSEL E-1480/00

af Karl-Heinz Florenz (PPE-DE) til Kommissionen

(11. maj 2000)

Om: Omfanget af den hidtidige kontrol på området for fødevarer og foderstoffer

Kommissionen har i forbindelse med Hvidbogen om Fødevaresikkerhed forelagt et direktivforslag om indførelse af en forpligtelse til at angive procentindholdet af de forskellige komponenter i blandede foderstoffer.

Ville det i betragtning af de retlige problemer, der er forbundet med dette forslag (beskyttelse af knowhow, manglende kontrolmuligheder) ikke være formålstjenligt, at Kommissionen først udarbejder en pålidelig oversigt over, hvor langt man i de forskellige medlemsstater er nået med gennemførelsen af de udstedte direktiver, og i denne forbindelse nøjagtigt angiver, i hvilket omfang der føres kontrol med overholdelsen af bestemmelserne for fødevarer og levnedsmidler?

Hvor mange virksomheder er i denne forbindelse allerede blevet kontrolleret, hvor mange prøver er der udtaget, hvor mange undersøgelser af indeholdte stoffer, tilsætningsstoffer og uønskede stoffer er der foretaget, og hvilke konsekvenser har overtrædelserne af retsforskrifterne på henholdsvis fødevare- og foderstofområdet hidtil fået?

Svar afgivet på Kommissionens vegne af David Byrne

(13. juli 2000)

Det ærede medlem henviser til Kommissionens initiativer vedrørende deklaration af procentindholdet af komponenterne i blandede foderstoffer. Disse initiativer er for øjeblikket til behandling i Rådet og Parlamentet. Kommissionens forslag til direktiv med krav om fuld gennemsigtighed vedrørende sammensætningen af foderblandingens ingredienser(1) var en del af en pakke af foranstaltninger, som blev forelagt for landbrugsministrene på mødet i Rådet i juni 1999 og for Parlamentet i september 1999 efter dioxinkrisen. I begge tilfælde var der bred opbakning om Kommissionens forslag. Foranstaltningen var et element i sikringen af et højt fødevarebeskyttelsesniveau som nævnt i hvidbogen om fødevaresikkerhed(2).

Kommissionen deler det ærede medlems synspunkter vedrørende behovet for at overvåge håndhævelsen af relevante fællesskabsbestemmelser inden for fødevare- og foderstofsektoren. Der findes allerede en række instrumenter, der gør det muligt for Kommissionen at vurdere, i hvilket omfang fællesskabslovgivningen er gennemført.

Medlemsstaterne skal give Kommissionen meddelelse om de kontroller og de prøveudtagninger, der foretages. Det gælder især i forbindelse med Rådets direktiv 89/397/EØF af 14. juni 1989 om offentlig kontrol med levnedsmidler(3), der forpligter medlemsstaterne til at sende Kommissionen alle de nødvendige oplysninger om gennemførelsen af de nationale og Fællesskabets kontrolprogrammer. Det omfatter statistiske oplysninger om de udførte kontroller, antallet og typen af de udtagne prøver samt overtrædelser.

Der skal endvidere gives oplysninger i henhold til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf(4). Det indebærer udtagning af prøver til undersøgelse for restkoncentrationer i overensstemmelse med et program, der er fastlagt af medlemsstaterne og godkendt af Kommissionen. Medlemsstaterne udarbejder en årlig rapport om resultaterne af programmet og sender den til Kommissionen.

Med hensyn til foderstofsektoren kræves det i henhold til artikel 22 i Rådets direktiv 95/53/EF af 25. oktober 1995 om principperne for tilrettelæggelse af offentlig kontrol på foderstofområdet(5), at medlemsstaterne giver oplysninger om resultaterne af kontrolforanstaltningerne med henblik på at fastlægge samordnede kontrolprogrammer på fællesskabsplan for det følgende år.

For så vidt angår Kommissionens vurdering af fællesskabsdirektivernes gennemførelse i national lovgivning, skal det understreges, at Kommissionen systematisk indleder overtrædelsesprocedurer i overensstemmelse med EF-traktatens artikel 226 (tidl. artikel 169) mod medlemsstater, der ikke giver meddelelse om deres gennemførelsesbestemmelser inden udløbet af de frister, der er anført i direktiverne. Der er nærmere oplysninger om dette i den årlige beretning om kontrollen med gennemførelsen af fællesskabsretten, som offentliggøres i EF-Tidende.

Kommissionens Levnedsmiddel- og Veterinærkontor i Dublin kontrollerer ligeledes situationen vedrørende gennemførelsen af fællesskabsretten, og om lovgivningen gennemføres ensartet. Rapporterne om disse kontroller og anbefalingerne offentliggøres på Internettet. De gennemgås nøje af Kommissionen, og hvis der indberettes overtrædelser, indledes der procedurer. Det er sket ved flere lejligheder.

Medlemsstaterne pålægger sanktioner i forbindelse med foderstof- og fødevareproducenters overtrædelse af reglerne. Ud over retsforfølgelse kan der blive tale om tilbageholdelse af varepartier til supplerende undersøgelser, eventuel destruktion af formodet forurenede varepartier eller endog lukning af lokaler, hvor der forefindes fødevarer.

Som nævnt i hvidbogen om fødevaresikkerhed mener Kommissionen, at indsamling af information, herunder resultaterne af offentlige kontroller, er et væsentligt element i ethvert fødevaresikkerhedssystem. Derfor agter man i overensstemmelse med foranstaltning nr. 4 i bilaget til hvidbogen at foreslå, at der udarbejdes et globalt instrument, som skal give Kommissionen mulighed for at indsamle og udnytte information om resultaterne af kontrollerne vedrørende alle aspekter af fødevare- og foderstofsikkerheden i hele fødevarekædens forløb.

Kommissionen beklager, at den ikke for øjeblikket kan give det ærede medlem systematiske og udførlige oplysninger om antallet af de kontroller og prøveudtagninger, der er foretaget af medlemsstaterne.

(1) KOM(1999) 744 endelig udg.

(2) KOM(1999) 719 endelig udg.

(3) EFT L 186 af 30.6.1989.

(4) EFT L 125 af 23.5.1996.

(5) EFT L 265 af 8.11.1995.